NÁRODNÁ RADA SLOVENSKEJ REPUBLIKY

**VI. volebné obdobie**

CRD-2287/2012

**289a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona o obchodovaní s emisnými kvótami a o zmene a doplnení niektorých zákonov (tlač 289) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 345 z 27. novembra 2012 pridelila vládny návrh zákona o obchodovaní s emisnými kvótami a o zmene a doplnení niektorých zákonov (tlač 289) na prerokovanie týmto výborom:

 **Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre hospodárske záležitosti a**

**Výboru Národnej rady Slovenskej republiky pre pôdohospodárstvo a životné prostredie**

 Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

 Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

 Ústavnoprávny výbor Národnej rady Slovenskej republiky uznesením č. 155 z 28. novembra 2012 s vládnym návrhom zákona **súhlasil** a odporučil ho Národnej rade Slovenskej republiky **schváliť.**

Výbor Národnej rady Slovenskej republiky pre hospodárske záležitosti uznesením č. 100 z 28. novembra 2012 s vládnym návrhom zákona **súhlasil** a odporučil ho Národnej rade Slovenskej republiky **schváliť.**

Výbor Národnej rady Slovenskej republiky pre pôdohospodárstvo a životné prostredie uznesením č. 91 z 28. novembra 2012 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

 Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

K čl. I § 6 ods. 3

§ 6 ods. 3 znie:

„(3) Obvodný úrad životného prostredia zmení povolenie na vypúšťanie skleníkových plynov, ak sa zmenili podmienky, na ktorých základe bolo vydané povolenie.“.

Ide o legislatívno-technickú úpravu z dôvodu vypustenia písmena b).

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 6 ods. 5

V § 6 ods. 5 sa vypúšťajú slová „a pre kvóty znečisťujúcich látok je správca registra systému.“.

Ide o legislatívno-technickú úpravu a zosúladene s ustanovením § 26 ods. 1 písm. r) zákona, kde je ustanovená kompetencia Ministerstva životného prostredia SR spravovať register systému obchodovania.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 10 ods. 1

V § 10 ods. 1 sa vypúšťajú slová “spôsobom a”.

Spôsob zapisovania bezodplatných kvót je nadbytočné pri zapisovaní množstva bezodplatných kvót povinným účastníkom schém obchodovania.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 10 ods. 2

V § 10 odsek 2 sa na konci pripája táto veta: „Ak prevádzkovateľ nenahlási ministerstvu údaje podľa § 21 ods. 5 písm. b) až d), čím dôjde k neoprávnenému prideleniu bezodplatných kvót, je prevádzkovateľ povinný vrátiť neoprávnene pridelené bezodplatné kvóty najneskôr do 31. decembra príslušného kalendárneho roka, v ktorom mu boli bezodplatné kvóty neoprávnene pridelené.“

Ide o právomoc členského štátu žiadať o prevádzkovateľa už pridelené emisné kvóty v prípade ak prevádzkovateľ nenahlási skutočnosti, ktoré vedú k zmene výšky bezodplatnej alokácie.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 10 ods. 8

V § 10 odsek 8 sa vypúšťa veta: „Tieto kvóty sa pripíšu na účet rezervy Únie.“

Ide o zosúladenie textácie s praktickým spôsobom toku kvót v softvéri EUTL, ktoré sa po vyradení prevádzky pripíšu na EÚ účet pre bezodplatné alokácie emisných kvót (EUAs).

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 11 ods. 3 písm. d)

V § 11 ods. 3 písm. d) sa slovo „obmedzené“ nahrádza slovom „zakázané“.

Ide o zosúladenie textácie so znením čl. 1 Nariadenia Komisie (EÚ) č. 550/2011 zo dňa 7. júna 2011, ktorým sa podľa smernice Európskeho parlamentu a Rady 2003/87/ES stanovujú určité obmedzenia vzťahujúce sa na využívanie medzinárodných kreditov z projektov priemyselných plynov (Ú. v. EÚ L 149, 8.6.2011), podľa ktorého sa zakazuje využívanie medzinárodných kreditov z projektov zahŕňajúcich zneškodňovanie trifluórmetánu (HFC-23) a oxidu dusného (N2O) z výroby kyseliny adipovej.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 18

§ 18 sa dopĺňa odsekom 10, ktorý znie:

„(10) Ministerstvo môže v odôvodnených prípadoch meniť výšku percentuálnej distribúcie použiteľného výnosu z dražieb kvót na účely podľa odsekov 6 a 7.“.

Dôvodom doplnenia je zachovanie flexibility pri zmene percentuálnej distribúcie použiteľného výnosu z dražieb kvót.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 19 ods. 6 a 8 a § 30 ods. 2

V § 19 ods. 6 a 8 a § 30 ods. 2 sa slová “§ 27 ods. 2” nahrádzajú slovami “§ 27 ods. 1”.

Ide o zosúladenie vnútorného odkazu s úpravou obsiahnutou v § 27.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 19

§ 19 sa dopĺňa odsekom 9, ktorý znie:

„(9) Ak prevádzkovateľ nevráti do 31. decembra neoprávnene pridelené kvóty podľa § 10 ods. 2, ministerstvo uloží prevádzkovateľovi pokutu vo výške 100 eur za každú neoprávnene pridelenú kvótu.“.

Ide o právomoc členského štátu uložiť pokutu v prípade ak prevádzkovateľ nenahlási skutočnosti, ktoré vedú k zmene výšky bezodplatnej alokácie.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 20 ods. 4, 5, 7 a 8

V § 20 ods. 4, 5, 7 a 8 sa slová „vnútroštátny správca“ nahrádzajú slovom „register“

Ide o zosúladenie textácie s praktickým spôsobom zrušenia kvót v softvéri EUTL, pri ktorom neruší kvóty vnútroštátny správca členského štátu ale ide o automatizovanú operáciu priamo na úrovni registra Únie.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 26 ods. 2

V § 26 sa odsek 2 dopĺňa písmenom c), ktoré znie:

„c) podmienky a náležitosti skúšky, ktorá preukáže potrebnú úroveň vedomostí o technológiách v príslušných kategóriách priemyselných činností a v druhoch prevádzok uvedených v prílohe č. 1 ako aj o spôsobe stanovenia výšky bezodplatnej alokácie.“.

Ide o doplnenie ustanovenia, na základe ktorého sa vydáv všeobecne záväzný právny predpis, ktorý ministerstvu pri prechode na jednotný európsky akreditačný systém overovateľov oprávnených na overovanie emisných správ skleníkových plynov zabezpečí možnosť osobitného preskúšania.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 27 ods. 1 písmeno i)

V § 27 ods. 1 písmeno i) sa slová „správcovi registra“ nahrádzajú slovami „vnútroštátnemu správcovi.“

Ide o zosúladenie textácie z dôvodu zámeny kompetentných subjektov na predloženie potvrdenia o správnosti správy o overených emisiách skleníkových plynov.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 35

V § 35 ods. 1 písm. c) sa na začiatku textu vkladá slovo “od”.

 Ide o legislatívno-technickú úpravu.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I § 35

§ 35 sa dopĺňa odsekom 3, ktorý znie:

„(3) Národné emisné stropy, kritéria ich hodnotenia a celkové množstvo kvót oxidov síry vyjadrených ako oxid siričitý ustanovené doterajším predpisom platia aj po nadobudnutí účinnosti tohto zákona.”.

Dopĺňa sa prechodné ustanovenie z toho dôvodu, že novým zákonom o obchodovaní s emisnými kvótami sa zrušuje vyhláška Ministerstva životného prostredia Slovenskej republiky č. 131/2006 Z. z., ktorou sa ustanovujú národné emisné stropy a celkové množstvo kvót znečisťujúcich látok v znení neskorších predpisov, ktorá ustanovuje celkové množstvá kvót oxidov síry vyjadrených ako oxid siričitý na roky 2012 až 2014, s ktorými sa môže obchodovať. Tieto množstvá kvót ustanovené na roky 2012 až 2014 sú stále aktuálne a na roky 2012 a 2013 boli už rozdelené povinným účastníkom systému obchodovania. Kvóty pridelené na rok 2012 sa zúčtovávajú v roku 2013. Taktiež mohli byť už pridelené aj kvóty na rok 2014. Z uvedeného dôvodu je potrebné zachovať kvóty ustanovené doterajším právnym predpisom aj po účinnosti tohto zákona.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

K Čl. I Príloha č. 1

V prílohe č. 1 šiestom bode sa slová “tabuľke A” nahrádzajú slovami “tabuľke D”.

Ide o legislatívno-technickú opravu označenia tabuľky z dôvodu, že kategórie činností leteckej dopravy sú uvedené v tabuľke D.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**16.** K Čl. IV

Doterajší text Čl. IV sa označuje ako odsek 1 a dopĺňa sa odsekom 2, ktorý znie:

“(2) Ustanovenia uvedené v čl. I § 24 ods. 1 písmeno b), § 24 ods. 4 až 12 a § 24 ods. 15 až 19 strácajú účinnosť 1. januára 2014.”

Dopĺňa sa ustanovenie o strate účinnosti, ktorým sa zabezpečí prechod na jednotný európsky akreditačný systém overovateľov oprávnených na overovanie emisných správ skleníkových plynov.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

 O bodoch spoločnej správy č. 1 až 16 hlasovať spoločne s návrhom gestorského výboru uvedené body **schváliť.**

**VI.**

 Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona o obchodovaní s emisnými kvótami a o zmene a doplnení niektorých zákonov (tlač 289) **schváliť.**

 Spoločná správa výborov Národnej rady Slovenskej republiky o prerokovaní vládneho návrhu zákona o obchodovaní s emisnými kvótami a o zmene a doplnení niektorých zákonov (tlač 289)vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 92 z 28. novembra 2012.

 V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Mikuláš **H u b a** v. r.

predseda výboru